Jurase Park

Jurase Park oli Vantaan Kivistöön vuonna 2015 suunniteltu dinosaurusaiheinen teemapuistohanke, joka ei lopulta toteutunut, vaikka siitä toivottiin uutta merkittävää matkailukohdetta Vantaalle.Emilia Kangasluoma : Virkamiehet lähtivät mukaan ”hypeen”, jossa Vantaalle piti saada kaikkien aikojen matkailu­kohde – sitten hankkeen järjettömyys alkoi valjeta pala palalta, Helsingin Sanomat 2.5.2022Jurase Parkin merkilliset vaiheet: kiinalaisia robotteja, spiraalipullia, hämäryyttä tekijänoikeuksissa, Ilta-Sanomat 30.1.2016

Jurase Park Oy jätti lokakuussa 2015 Vantaan kaupunkisuunnittelulautakunnalle suunnitteluvarauksen teemapuistosta, joka olisi sijainnut neljän hehtaarin suuruisella alueella Keimolanmäessä  Hämeenlinnanväylän länsipuolella ja lähellä uutta kehärataa. Alueella oli aiemmin sijainnut kesällä 2015 pidettyjen Vantaan asuntomessujen pysäköintialue. Dinosaurusaiheiseen teemapuistoon olisi kuulunut 5 000 neliömetrin sisähalli sekä kesäaikana käytössä ollut ulkopuisto. Ulkopuistossa olisi sijainnut 32 Aasiassa rakennettua dinosaurusrobottia, 5D-elokuvateatteri, Kiviset ja Soraset -aiheinen alue, lasten puuhapuisto, ruokailupaikka ja arkeologinen kaivausalue. Työpaikkoja puisto olisi tarjonnut noin sata.

Vantaan virkamiehet olivat alussa innostuneita hankkeesta, sillä Kivistön alueelle haluttiin uutta toimintaa sen jälkeen kun siellä oli pidetty asuntomessut kesällä 2015. Alueelle oli avattu myös kehäradan Kivistön rautatieasema, jolle puiston toivottiin tuovan lisää käyttäjiä. Pian lehdissä alettiin kuitenkin keskustella teemapuiston puuhamiehen 58-vuotiaan Jorma Leppäniemen taustasta; Jurase Park Oy:n omisti hänen vaimonsa Sumalee SaeLeaw. Leppäniemellä oli aikaisempia tuomioita törkeistä petoksista ja hänen aiemmin omistamansa yrityksen toimista oli käynnistetty useita oikeusjuttuja. Leppäniemen johtama, vuonna 1997 perustettu Kustannusosakeyhtiö Perhemediat teki vararikon helmikuussa 2014 ja poliisi epäili vararikkoon liittyneen epäselvyyksiä 1,2 miljoonan euron arvosta. Etsintäkuulutettu ja Thaimaassa oleskellut Leppäniemi otettiin kiinni elokuussa 2015 ja hänet asetettiin matkustuskieltoon. Teemapuistohankettaan Leppäniemi esitteli Vantaan kaupunkisuunnittelun edustajille lokakuussa 2015. Myös kysyttiin, oliko teemapuistolla oikeus käyttää läheisesti Jurassic Park -nimeä muistuttanutta nimeä toiminnassaan.Rami Mäkinen : Jurase Parkin puuhamiestä epäillään miljoonarikoksesta, Ilta-Sanomat 18.2.2016Finna : Perhemediat

Myös puiston rahoitus herätti kysymyksiä. Leppäniemen oman arvion mukaan puiston kokonaisbudjetti olisi ollut 13 miljoonaa euroa, josta 10 miljoonaa oli tarkoitus hankkia Kiinasta pääomalainana ja 1,5 miljoonan euroa ruotsalaisen Fundedbymen järjestämän joukkorahoituskampanjan avulla. Leppäniemi lupasi kampanjaan osallistuville sijoittajille seitsemän prosentin kiinteän tuoton sijoitukselle seuraavan viiden vuoden ajalta, lisäksi sijoittajat olisivat päässeet ilmaiseksi puistoon ja saaneet kymmenen prosentin alennuksen puiston ravintolan ruoka- ja juomatarjoiluista. Puiston vuosiliikevaihdoksi Leppäniemi kaavaili kymmentä miljoonaa euroa, josta olisi verojen jälkeen jäänyt voittoa vuodessa kuusi miljoonaa euroa. Suuren voiton mahdollisti Leppäniemen laskelmissa se että puistolla ei olisi ollut velkaa ja sen käyttämä sähkö olisi tuotettu aurinkopaneleilla ja lämpö maalämmön avulla.Dinopuiston outo rahankeräys: "Älä sijoita sellaiseen, mitä et ymmärrä", Mtv-uutiset 28.1.2016

Puistohanke joutui kuitenkin vaikeuksiin jo tammikuussa 2016, kun Fundedbyme vetäytyi joukkorahoituskampanjasta koska se ei ollut saanut Leppäniemeltä tarvitsemiaan dokumentteja. Helmikuussa 2016 Vantaan kaupunki perui puistolle myöntämänsä aluevarauksen. Jorma Leppäniemi oli myöhemmin Etelä-Pohjanmaalla Soinissa Vuorenmaan laskettelukeskuksen vuokraajana, tämä toiminta päättyi Soinin kunnan ja Leppäniemen välisiin riitoihin. Leppäniemi oli suunnitellut Soiniin lumilautailuun keskittynyttä elämyskeskusta, johon olisi kuulunut muun muassa iglukylä ja alamäkiluistelurata.Riita Soinin laskettelukeskuksessa syvenee – kunta haluaa irti sopimuksesta, yrittäjä uhkaa miljoonakorvauksilla, Yle Uutiset 3.2.2020Jurase Parkin yrittäjä suunnittelee nyt igluja Soiniin – Kunnanjohtaja: "Riski on harkittu tarkkaan", Ilta-Sanomat 8.6.2019

Vuonna 2020 Helsingin käräjäoikeus tuomitsi Jorma Leppäniemen arvopaperimarkkinoita koskevasta tiedottamisrikoksesta 30 päiväsakon rangaistukseen, Leppäniemen maksettavaksi tuli minimimäärä 180 euroa.  Leppäniemi valitti tuomiosta hovioikeuteen, joka piti käräjäoikeuden tuomion kuitenkin voimassa. Leppäniemi itse syytti Jurase Parkin ongelmista vaimoaan. Kiinalaisyritys Zigong Dinosaurs World Science & Technology, jonka Leppäniemen mukaan oli tarkoitus sijoittaa puistoon 10 miljoonaa euroa ilmoitti, ettei se ollut mukana hankkeessa sijoittajana ja että Leppäniemi oli käynyt Kiinassa vain tutustumassa yrityksen valmistamiin leikkidinosauruksiin. Puistolle tarkoitetulla alueella Kivistössä sijaitsee nykyisin kehäradan käyttäjille tarkoitettu pysäköintialue.Muistatko Vantaalle kaavaillun hämärän dinosauruspuiston? Jurase Parkin puuhamies tuomittiin katteettomista lupauksista oikeudessa, Mtv-uutiset 3.2.2022

Helsingin käräjäoikeus määräsi tammikuussa 2024 Jorma Leppäniemen poissaolevana vangittavaksi todennäköisin syin epäiltynä useista eri rikoksista ja hänestä oltiin tekemässä kansainvälistä etsintäkuulutusta ja luovutuspyyntöä Suomeen. Leppäniemeä syytettiin törkeistä kirjanpitorikoksista, törkeästä velallisen epärehellisyydestä ja useista törkeistä veropetoksista. Myös Leppäniemen thaimaalaista vaimoa syytettiin avunannosta rikokseen. Leppäniemen arveltiin oleskelevan Thaimaassa. Hän oli vakituisesti kirjoilla Thaimaassa, jossa hänen vaimonsa omisti asunnon. Suomessa Leppäniemi oli oikeuden asiakirjojen mukaan oleskellut vantaalaisen varasto- ja toimistohuoneiston pohjakerroksessa.Elina Niemistö : Vantaan Jurase Park -hankkeesta tuomittu ja Soinin kunnan kanssa riitaantunut mies pakoilee nyt vankilatuomiota ulkomailla, epäilee käräjäoikeus, Yle 27.1.2023

 Lähteet 

 Aiheesta muualla 
 Jurase Park-mainosvideo vuodelta 2015 (Youtube)

Luokka:Suomen huvipuistot
Luokka:Vantaan historia
Luokka:Suomen toteutumattomat rakennussuunnitelmat
Luokka:Kivistö (Vantaa)
Luokka:Suomalaiset kiistanalaiset liiketoimintahankkeet